[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.11.2007

COM(2007) 711 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την εφαρμογή ηλεκτρονικής αναγνώρισης στα αιγοπρόβατα

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

1.1. Κοινοτική νομοθεσία σχετικά με την ηλεκτρονική αναγνώριση των αιγοπροβάτων 4

1.2. Πεδίο της έκθεσης 5

2. Πειρα απο την εφαρμογη της ηλεκτρονικησ αναγνωρισησ 5

2.1. Στοιχεία της ηλεκτρονικής αναγνώρισης 5

2.2. Επιδόσεις των συστημάτων ηλεκτρονικής αναγνώρισης των αιγοπροβάτων 6

2.2.1 Συσκευές αναγνώρισης 6

2.2.2 Συσκευές ανάγνωσης 8

2.2.3 Διαβίβαση δεδομένων από συσκευές ανάγνωσης σε συστήματα επεξεργασίας δεδομένων 10

2.2.4 Η προοπτική του τελικού χρήστη 10

2.3. Οικονομικές πτυχές 12

2.4. Μελλοντικές απαιτήσεις 12

3. Συμπεράσματα 13

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την εφαρμογή ηλεκτρονικής αναγνώρισης στα αιγοπρόβατα

1. Εισαγωγή

Οι κοινοτικοί κανόνες σχετικά με την αναγνώριση και την καταγραφή του ζωικού κεφαλαίου, συμπεριλαμβανομένων των αιγοπροβάτων, θεσπίστηκαν με την οδηγία 92/102/ΕΟΚ του Συμβουλίου για την αναγνώριση και την καταγραφή των ζώων[1]. Ωστόσο, από την πείρα που αποκτήθηκε με ορισμένες νόσους διαπιστώνεται ότι η εφαρμογή της οδηγίας 92/102/ΕΟΚ δεν ήταν απόλυτα ικανοποιητική και ότι χρειαζόταν περαιτέρω βελτίωση. Στον τομέα των βοοειδών ήταν αναγκαίο να καθιερωθεί η έννοια της ατομικής ιχνηλασιμότητας στο πλαίσιο της προστασίας των καταναλωτών από τη μεταδοτική σπογγώδη εγκεφαλοπάθεια (ΜΣΕ). Ως εκ τούτου, εκδόθηκε ο κανονισμός (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας[2] και οι απαιτήσεις του επαναλαμβάνονται στον ισχύοντα κανονισμό (ΕΚ) αριθ. 1760/2000[3].

Η πείρα από την επιδημία αφθώδους πυρετού που εκδηλώθηκε το 2001 τόνισε την ανάγκη καθιέρωσης συστημάτων ιχνηλασιμότητας των προβάτων, τα οποία να πληρούν τις ειδικές απαιτήσεις του εν λόγω τομέα. Τα αιγοπρόβατα αναγνωρίζονται πλέον με βάση τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων[4]. Το σύστημα αυτό περιλαμβάνει τέσσερα βασικά στοιχεία: «συσκευές αναγνώρισης», «μητρώο εκμετάλλευσης», «έγγραφο κυκλοφορίας» και «ηλεκτρονική βάση δεδομένων».

Δεδομένου ότι, ως προς τη διαχείριση μικρών μηρυκαστικών, υπάρχουν απολύτως γνωστοί περιορισμοί όσον αφορά την ταχεία ανάγνωση των ατομικών κωδικών των ζώων που αναγράφονται σε ενώτια ή δερματοστιξία (τατουάζ), όταν ο αριθμός αυτών των ζώων είναι μεγάλος, προβλέπεται η εισαγωγή ηλεκτρονικών πομποδεκτών ώστε να αυτοματοποιηθεί η ανάγνωση των ατομικών κωδικών των ζώων απευθείας από συστήματα επεξεργασίας δεδομένων. Η υποχρεωτική εισαγωγή της ηλεκτρονικής αναγνώρισης έχει προγραμματιστεί για την 1η Ιανουαρίου 2008.

Σύμφωνα με το άρθρο 9 παράγραφος 4 του κανονισμού, η Επιτροπή καλείται να υποβάλει στο Συμβούλιο έκθεση σχετικά με την εφαρμογή του συστήματος ηλεκτρονικής αναγνώρισης, συνοδευόμενη από κατάλληλες προτάσεις, οι οποίες αποσκοπούν στην επιβεβαίωση ή την τροποποίηση της ημερομηνίας για την υποχρεωτική εφαρμογή της ηλεκτρονικής αναγνώρισης.

Η παρούσα έκθεση περιγράφει, κατόπιν αξιολόγησης των παρατηρήσεων των κρατών μελών, την κατάσταση που επικρατεί και αντλεί συμπεράσματα σχετικά με την εφικτότητα και τη σκοπιμότητα της υποχρεωτικής εισαγωγής της ηλεκτρονικής αναγνώρισης για τα αιγοπρόβατα στην Ευρωπαϊκή Ένωση από την 1η Ιανουαρίου 2008, καθώς και την αναβάθμιση των τεχνικών πτυχών του κανονισμού. Η παρούσα έκθεση συνοδεύεται από κατάλληλη πρόταση.

1.1. Κοινοτική νομοθεσία σχετικά με την ηλεκτρονική αναγνώριση των αιγοπροβάτων

Οι κοινοτικοί κανόνες σχετικά με την αναγνώριση και την καταγραφή των αιγοπροβάτων ενισχύθηκαν με τον κανονισμό (ΕΚ) αριθ. 21/2004 του Συμβουλίου έτσι ώστε να καταστεί εφικτή η ατομική ιχνηλασιμότητα των αιγοπροβάτων σε όλη τη διάρκεια της ζωής τους. Η εφαρμογή του εν λόγω κανονισμού έχει προγραμματιστεί να πραγματοποιηθεί σε δύο στάδια.

Σε πρώτο στάδιο , όλα τα ζώα που έχουν γεννηθεί μετά τις 9 Ιουλίου 2005 πρέπει να αναγνωρίζονται ατομικά με εμφανές ενώτιο, σε συνδυασμό με δεύτερη συσκευή αναγνώρισης με τον ίδιο κωδικό. Η δεύτερη συσκευή αναγνώρισης θα μπορούσε να είναι ένα δεύτερο ενώτιο, μια ηλεκτρονική συσκευή αναγνώρισης και, υπό ορισμένες προϋποθέσεις, ακόμα και μια δερματοστιξία ή σφραγίδα στο μεσοκύνιο.

Σε δεύτερο στάδιο, ο κανονισμός προβλέπει τη σύνδεση των ατομικών κωδικών των ζώων με πληροφορίες σχετικά με τις μετακινήσεις. Η διάταξη σύμφωνα με την οποία το έγγραφο κυκλοφορίας και το μητρώο εκμετάλλευσης πρέπει να περιλαμβάνουν τους ατομικούς κωδικούς των ζώων συνδέεται με την ημερομηνία εισαγωγής της ηλεκτρονικής αναγνώρισης [σημείο B.2 και Γ.2 του παραρτήματος του κανονισμού (ΕΚ) αριθ. 21/2004]. Έως την ημερομηνία αυτή, στα έγγραφα κυκλοφορίας και στα μητρώα εκμεταλλεύσεων αναγράφεται μόνο ο αριθμός των ζώων και όχι οι ατομικοί κωδικοί τους.

Για την εφαρμογή της ηλεκτρονικής αναγνώρισης, η Επιτροπή εξέδωσε την απόφαση 2006/968/ΕΚ της Επιτροπής για την εφαρμογή του κανονισμού (ΕΚ) αριθ. 21/2004 του Συμβουλίου όσον αφορά τις κατευθυντήριες γραμμές και διαδικασίες για την ηλεκτρονική αναγνώριση των αιγοπροβάτων[5]. Αυτές οι κατευθυντήριες γραμμές συνιστούν την τεχνική βάση για τη διαλειτουργικότητα μεταξύ συσκευών διαφορετικών κατασκευαστών, καθώς και για την έγκριση ηλεκτρονικών συσκευών αναγνώρισης.

Ο κανονισμός (ΕΚ) αριθ. 21/2004 προβλέπει τις ακόλουθες παρεκκλίσεις:

- Τα κράτη μέλη στα οποία ο συνολικός αριθμός αιγοπροβάτων είναι έως 600.000 δύνανται να ορίσουν ότι η ηλεκτρονική αναγνώριση είναι προαιρετική για τα ζώα που δεν προορίζονται για το ενδοκοινοτικό εμπόριο.

- Τα κράτη μέλη δύνανται να επιτρέψουν ένα απλούστερο σύστημα αναγνώρισης παρτίδας για ζώα που προορίζονται για σφαγή πριν από την ηλικία των 12 μηνών και τα οποία δεν προορίζονται ούτε για το ενδοκοινοτικό εμπόριο ούτε για εξαγωγή σε τρίτες χώρες. Αυτή η παρέκκλιση εφαρμόζεται, επί του παρόντος, σε 10 κράτη μέλη.

1.2. Πεδίο της έκθεσης

Η Επιτροπή, για να καταρτίσει την παρούσα έκθεση, κάλεσε τα κράτη μέλη να παράσχουν πληροφορίες σχετικά με την πείρα που διαθέτουν ως προς την εφαρμογή, σε εθελοντική βάση ή στο πλαίσιο πιλοτικών προγραμμάτων, της ηλεκτρονικής αναγνώρισης. Η Επιτροπή έλαβε στοιχεία από την Κύπρο, τη Γαλλία, τη Γερμανία, την Ιταλία, τις Κάτω Χώρες, την Πορτογαλία, την Ισπανία και το Ηνωμένο Βασίλειο. Ως εκ τούτου, η παρούσα έκθεση βασίζεται, κατά κύριο λόγο, στα στοιχεία που παρείχαν τα κράτη μέλη τα οποία είχαν πείρα από την εφαρμογή της ηλεκτρονικής αναγνώρισης.

Πέραν των επικαιροποιημένων στοιχείων που παρείχαν τα κράτη μέλη, η Επιτροπή εξέτασε επίσης τα αποτελέσματα δικών της σχεδίων ευρείας κλίμακας σχετικά με την ηλεκτρονική αναγνώριση ζωικού κεφαλαίου (IDEA – ηλεκτρονική αναγνώριση των ζώων), το οποίο εφαρμόστηκε την περίοδο 1998-2001. Οι μελέτες και τα πιλοτικά σχέδια στα κράτη μέλη είχαν διαφορετικούς επιστημονικούς στόχους και τα πεδία μελέτης κυμαίνονταν από τα επιστημονικά εργαστηριακά πειράματα μέχρι τις δοκιμές πεδίου. Κατά συνέπεια, τα ειδικά αποτελέσματα δεν είναι πάντα συγκρίσιμα. Η παρούσα έκθεση συνοψίζει τα αποτελέσματα γενικά.

2. Πειρα απο την εφαρμογη της ηλεκτρονικησ αναγνωρισησ

2.1. Στοιχεία της ηλεκτρονικής αναγνώρισης

Η ηλεκτρονική αναγνώριση των ζώων γίνεται μέσω ραδιοσυχνικής αναγνώρισης (RFID), μιας τεχνικής που λειτουργεί σε χαμηλές συχνότητες και σε πολύ μικρές αποστάσεις. Η ηλεκτρονική συσκευή αναγνώρισης καλείται πομποδέκτης και είναι μια παθητική συσκευή μόνο ανάγνωσης που δεν περιέχει εσωτερική πηγή ηλεκτρικής ισχύος. Ο κωδικός αναγνώρισης μπορεί να αναγνωσθεί μόνο όταν ο πομποδέκτης ενεργοποιείται με το σήμα που μεταδίδεται από μια συσκευή ανάγνωσης . Ο πομποδέκτης αντιδρά σε αυτό το σήμα αποστέλλοντας τηλεγράφημα με πληροφορίες, στο οποίο αναφέρεται, μεταξύ άλλων, ο κωδικός αναγνώρισης του ζώου. Η επικοινωνία μεταξύ πομποδεκτών και συσκευών ανάγνωσης πραγματοποιείται με δύο, εναλλακτικά, πρωτόκολλα διαβίβασης δεδομένων: το ημιαμφίδρομο (HDX) και το πλήρως αμφίδρομο (FDX-B). Μετά τη διαβίβαση του τηλεγραφήματος, ο πομποδέκτης επανέρχεται σε πλήρως παθητική κατάσταση μέχρι την επόμενη ενεργοποίηση.

Για να εξασφαλιστεί η ορθή επικοινωνία μεταξύ πομποδεκτών και συσκευών ανάγνωσης διαφορετικών κατασκευαστών, δημιουργήθηκαν τα πρότυπα ISO 11784 και 11785, τα οποία δημοσιεύθηκαν το 1996. Τα πρότυπα ISO είναι κοινώς αποδεκτά και χρησιμοποιούνται διεθνώς. Για το λόγο αυτό ο κανονισμός (ΕΚ) αριθ. 21/2004 αναφέρεται σε αυτά.

Η Διεθνής Επιτροπή Ελέγχου των Αποδόσεων των Ζώων (ICAR) έχει καταρτίσει διαδικασίες δοκιμών, σκοπός των οποίων είναι να επαληθευθεί η συμμόρφωση των πομποδεκτών και των συσκευών ανάγνωσης με τα ισχύοντα πρότυπα ISO. Οι διαδικασίες αυτές έχουν δημοσιευθεί στη διεθνή συμφωνία για τις πρακτικές καταγραφής (International Agreement on Recording Practices)[6] και γίνεται μνεία σε αυτές στην απόφαση 2006/968/ΕΚ.

Η ηλεκτρονική αναγνώριση έχει το πλεονέκτημα ότι επιτρέπει την απευθείας διαβίβαση ηλεκτρονικά αναγνωσμένων ατομικών κωδικών ζώων σε συστήματα επεξεργασίας δεδομένων . Κατά συνέπεια, η σύνδεση ατομικών κωδικών αιγοπροβάτων με πληροφορίες μεταφοράς συνιστά αποτελεσματική λύση, γιατί τα είδα αυτά μεταφέρονται, συνήθως, κατά μεγάλες ομάδες και συχνά υφίστανται αρκετές διεργασίες συγκέντρωσης στις αγορές και στα κέντρα συγκέντρωσης.

2.2. Επιδόσεις των συστημάτων ηλεκτρονικής αναγνώρισης των αιγοπροβάτων

2.2.1 Συσκευές αναγνώρισης

Ο κανονισμός (ΕΚ) αριθ. 21/2004 αναφέρεται ρητά στη χρήση ηλεκτρονικών ενωτίων και στομαχικών βώλων. Οι δύο αυτές συσκευές ορίζονται ως εξής:

( ηλεκτρονικό ενώτιο: πομποδέκτης ενσωματωμένος σε ένα πακέτο που έχει σχεδιαστεί ώστε να είναι μόνιμα τοποθετημένο στο αυτί του ζώου·

( στομαχικός βώλος: πομποδέκτης τοποθετημένος σε ειδικό περιέκτη με βαρύτητα (π.χ. κεραμικό) που χορηγείται από του στόματος στο μηρυκαστικό και παραμένει (λόγω του βάρους, του σχήματος και του μεγέθους του) μόνιμα στον προστόμαχο.

Ηλεκτρονικά ενώτια

Τα ηλεκτρονικά ενώτια μπορούν να τοποθετηθούν στα πρώτα στάδια της ζωής ενός ζώου (κυρίως σε νεογέννητους αμνούς). Η ορθή τοποθέτηση της συσκευής αναγνώρισης απαιτεί ελάχιστες μόνο τεχνικές γνώσεις. Δεν μπορεί να αποκλειστεί το ενδεχόμενο εμφάνισης φλεγμονής στο αυτί. Μάλιστα, έχει αναφερθεί ότι ο τύπος του ενωτίου, καθώς και η ηλικία, το είδος, η φυλή των ζώων που έχουν αναγνωρισθεί με ενώτιο και η περίοδος αυτής της αναγνώρισης επηρεάζουν την εμφάνιση φλεγμονών/μολύνσεων. Το ποσοστό απώλειας για τα ενώτια (τόσο τα ηλεκτρονικά όσο και τα συμβατικά) είναι γενικώς υψηλότερο από το αντίστοιχο ποσοστό για τους βώλους. Ποσοστά απώλειας περίπου 5% καταγράφονται σε πραγματικές συνθήκες και ποσοστά έως 14% έχουν αναφερθεί σε ακραίες συνθήκες μηρυκασμού σε περιοχές όπου φύονται θάμνοι. Η ύπαρξη ενωτίου διαπιστώνεται διά γυμνού οφθαλμού και, σε περίπτωση δυσκολιών ανάγνωσης, μπορεί να χρησιμοποιηθεί κοντά στη συσκευή αναγνώρισης φορητή συσκευή ανάγνωσης. Εξακολουθεί να υπάρχει η δυνατότητα δόλιας χρήσης (μη επιτρεπόμενης αντικατάστασης) των ενωτίων. Η ανάκτηση στο σφαγείο δεν δημιουργεί κανένα πρόβλημα.

Στομαχικός βώλος

Ο βώλος τοποθετείται στον κεκρύφαλο, ο οποίος διαμορφώνεται ως τμήμα του προστομάχου μετά τη γέννηση. Για το λόγο αυτό, υπάρχουν περιορισμοί όσον αφορά την ελάχιστη ηλικία στην οποία μπορεί να τοποθετηθεί ο βώλος. Διατίθενται στην αγορά ειδικοί μικροβώλοι, οι οποίοι συνεπάγονται χαμηλά ποσοστά απώλειας όταν τοποθετούνται σε ζώα ηλικίας τουλάχιστον τριών εβδομάδων. Σύμφωνα με πρόσφατες δημοσιεύσεις, και από την πείρα των κρατών μελών προκύπτει ότι μπορούν να επιτευχθούν ποσοστά απώλειας χαμηλότερα του 0,1% με την προϋπόθεση ότι τοποθετείται ο κατάλληλος τύπος βώλου (όσον αφορά το μέγεθος και το βάρος) σε σχέση με την ηλικία και το βάρος του ζώου. Ειδικότερα σε συνθήκες διαχείρισης, οι οποίες θεωρείται πιθανότερο να οδηγήσουν σε υψηλότερα ποσοστά απώλειας ενωτίων (π.χ. μηρυκασμός σε περιοχές όπου φύονται θάμνοι), ο βώλος παρουσιάζει σαφή πλεονεκτήματα. Η τοποθέτηση βώλων προϋποθέτει κατάλληλη κατάρτιση. Η παρουσία βώλου δεν μπορεί να ελεγχθεί εξωτερικά χωρίς συσκευή ανάγνωσης RFID. Σε περίπτωση αδυναμίας ανάγνωσης ενός ζώου, το οποίο έχει προηγουμένως αναγνωρισθεί με βώλο, δεν θα είναι δυνατόν να διαπιστωθεί εάν ο βώλος χάθηκε ή έπαψε να λειτουργεί. Ο δόλιος χειρισμός της ταυτότητας του ζώου είναι σχεδόν αδύνατος και, σε κάθε περίπτωση, δεν συμφέρει σε σύγκριση με την αξία του ζώου και το κόστος της παρέμβασης. Η μη μηχανική ανάκτηση αποτελεί πρακτική που μπορεί εύκολα να εφαρμοστεί στα σφαγεία, με την προϋπόθεση ότι υπάρχει κατάλληλη κατάρτιση του σχετικού προσωπικού. Τεχνικές λύσεις για την αυτόματη ανάκτηση στο σφαγείο βρίσκονται στο στάδιο της επεξεργασίας.

Επί του παρόντος, στον κανονισμό (ΕΚ) αριθ. 21/2004 δεν γίνονται δεκτοί άλλοι τύποι συσκευών αναγνώρισης ως επίσημα μέσα αναγνώρισης αιγοπροβάτων. Ωστόσο, ορισμένα κράτη μέλη ανέφεραν ότι είχαν κάποια πείρα με τους ακόλουθους τύπους συσκευών αναγνώρισης:

( ενέσιμος πομποδέκτης: πομποδέκτης μικρού μεγέθους που μπορεί να τοποθετηθεί στο σώμα ενός ζώου με ένεση και να ενθυλακωθεί σε βιοσυμβατό και μη πορώδες υλικό, όπως το γυαλί·

( ηλεκτρονικό σήμα στο μεσοκύνιο : πομποδέκτης ενθυλακωμένος σε πλαστικό, ο οποίος έχει σχεδιαστεί για να τοποθετείται στο μεσοκύνιο του ζώου.

Ενέσιμος πομποδέκτης

Παρά το πλεονέκτημα του ενέσιμου πομποδέκτη να μπορεί να τοποθετείται σε πολύ νεαρά ζώα, εξακολουθούν να υπάρχουν αμφιβολίες ως προς τη βέλτιστη θέση του (π.χ. κοιλιακή χώρα, ουραία πτυχή, σχισμή ανάμεσα στα δάχτυλα, μετακαρπικό οστό). Η ένεση είναι μια πιο σύνθετη διαδικασία, που απαιτεί ειδική κατάρτιση και η οποία επηρεάζει επίσης τη συγκράτηση του πομποδέκτη. Προηγμένες ουσίες επικάλυψης στην επιφάνεια ορισμένων πομποδεκτών εξασφαλίζουν την ταχεία ενθυλάκωση και προλαμβάνουν τη μετανάστευση πομποδεκτών. Ο ενέσιμος πομποδέκτης δεν είναι εξωτερικά ορατός. Σε περίπτωση αδυναμίας ανάγνωσης ενός ζώου, το οποίο φέρει ενέσιμο πομποδέκτη, δεν θα είναι δυνατόν να διαπιστωθεί εάν ο βώλος χάθηκε ή έπαψε να λειτουργεί. Η αφαίρεση ενός ενέσιμου πομποδέκτη από ζώντα ζώα δεν συμφέρει σε σύγκριση με την αξία του ζώου και το κόστος της παρέμβασης. Το ποσοστό ανάκτησης ενέσιμων πομποδεκτών στο σφαγείο είναι χαμηλό σε σύγκριση με το αντίστοιχο ποσοστό άλλων συσκευών αναγνώρισης, ενώ δεν έχουν αναπτυχθεί αυτόματες μέθοδοι. Ως εκ τούτου, ανάλογα με τον τόπο όπου πραγματοποιείται η ένεση, ο κίνδυνος εισαγωγής των ενέσιμων πομποδεκτών στην αλυσίδα τροφίμων/ζωοτροφών είναι υψηλότερος από τον αντίστοιχο κίνδυνο που παρουσιάζουν άλλες ηλεκτρονικές συσκευές αναγνώρισης. Οι ενέσιμοι πομποδέκτες χρησιμοποιούνται ευρέως σε ζώα συντροφιάς και σε άλογα.

Ηλεκτρονικό σήμα στο μεσοκύνιο

Τελευταία, αναπτύσσεται ένα εναλλακτικό ηλεκτρονικό σήμα αναγνώρισης –ένας πομποδέκτης ενσωματωμένος στο σήμα που τοποθετείται στο μεσοκύνιο (λέγεται επίσης και «ταινία ποδιού»). Υπάρχει μόνο ελάχιστη πρακτική πείρα με αυτόν τον τύπο συσκευής αναγνώρισης. Κατ’ αρχήν, η συσκευή αναγνώρισης μπορεί να τοποθετηθεί μόνο σε ενήλικα ζώα, των οποίων το μεσοκύνιο έχει αποκτήσει τη μέγιστη διάμετρό του. Αυτό περιορίζει τη δυνατότητα έγκαιρης αναγνώρισης αμνών στους έξι μήνες, όπως ορίζεται στο άρθρο 4 παράγραφος 1 του κανονισμού (ΕΚ) αριθ. 21/2004. Η τοποθέτηση είναι εύκολη και δεν έχουν αναφερθεί προβλήματα υγείας των ζώων. Το εξωτερικό σήμα είναι απόλυτα εμφανές, αλλά και πιο ευάλωτο σε δόλιο χειρισμό και αντίξοες περιβαλλοντικές συνθήκες. Αυτός ο τύπος συσκευής αναγνώρισης έχει ειδικά πλεονεκτήματα διαχείρισης όσον αφορά τις εκμεταλλεύσεις όπου οι ατομικοί κωδικοί των ζώων πρέπει να καταγράφονται στο χώρο αρμέγματος.

2.2.2 Συσκευές ανάγνωσης

Η δυνατότητα ανάγνωσης επηρεάζεται από τις επιδόσεις των συσκευών ανάγνωσης και των συσκευών αναγνώρισης καθώς και από την ικανότητα του σχετικού προσωπικού να εξασφαλίσει την κατάλληλη εγκατάσταση του συστήματος ανάγνωσης (θέση κεραίας, πλάτος της βάσης στήριξης, εγκατάσταση του υλικολογισμικού), προκειμένου να αποφεύγονται οι παρεμβολές από το περιβάλλον και να εξασφαλίζονται οι καλύτερες δυνατές επιδόσεις του εξοπλισμού.

Σε αρκετές δοκιμές πεδίου στα κράτη μέλη το ποσοστό αναγνωσιμότητας ανήλθε στο 100%. Από την άλλη πλευρά, καταγράφηκαν και χαμηλά ποσοστά της τάξης του 50%. Εάν γίνεται από κοινού ο χειρισμός ανάμεικτων ομάδων ζώων με ηλεκτρονικές και μη ηλεκτρονικές συσκευές αναγνώρισης, ενδέχεται να προκύψει γενικό πρόβλημα σε επίπεδο οργάνωσης.

Αξιολογούνται δύο γενικές καταστάσεις ανάγνωσης.

Στατική ανάγνωση

Η στατική ανάγνωση πραγματοποιείται σε καθένα ακινητοποιημένο (στατικό) ζώο χωριστά (π.χ. σε πλέγμα σίτισης ή σε διάδρομο) με συσκευή χειρός (που ονομάζεται και «φορητή» ή «κινητή» συσκευή ανάγνωσης), και με τον τρόπο αυτό εξαλείφονται τα σφάλματα μεταγραφής. Τα σημερινά μοντέλα των φορητών συσκευών ανάγνωσης λειτουργούν με στοιχεία διαχείρισης εκμεταλλεύσεων (π.χ. ζυγιστικά μηχανήματα), έτσι ώστε να καθιστούν εφικτό τον τακτικό έλεγχο των επιδόσεων των ζώων. Η δυνατότητα ανάγνωσης επηρεάζεται από τα φυσικά χαρακτηριστικά (π.χ. μέγεθος και σχήμα) της κεραίας και από το επίπεδο φορτίου του τροφοδοτικού της μπαταρίας (ορισμένες συσκευές ανάγνωσης μειώνουν την απόσταση ανάγνωσης όταν τα επίπεδα της μπαταρίας είναι χαμηλά). Ωστόσο, μπορεί να εξασφαλίζεται ελάχιστη ποιότητα των συσκευών που διατίθενται στην αγορά μέσω της διαδικασίας έγκρισης που θεσπίζεται με την απόφαση 2006/968/ΕΚ. Ο κωδικός κάθε ζώου αναγινώσκεται ξεχωριστά, κάτι που σαφώς περιορίζει την ταχύτητα ανάγνωσης. Ως εκ τούτου, η φορητή συσκευή ανάγνωσης χρησιμοποιείται κυρίως για μικρότερες ομάδες ζώων. Επιπλέον, τα ζώα που δεν μπορούν να αναγνωσθούν εντοπίζονται εύκολα και αντιμετωπίζονται ξεχωριστά. Οι φορητές συσκευές αναγνώρισης είναι, γενικώς, εύκολες στη χρήση τους και δεν απαιτούν ιδιαίτερες τεχνικές ικανότητες. Οι φορητές συσκευές ανάγνωσης είναι φθηνότερες από τις σταθερές συσκευές ανάγνωσης. Ωστόσο, μόνο ακριβότερα μοντέλα διαθέτουν πιο προηγμένες λειτουργίες.

Δυναμική ανάγνωση

Στα συστήματα δυναμικής ανάγνωσης, τα κινούμενα ζώα περνούν από ένα διάδρομο όπου έχει τοποθετηθεί μια κεραία σταθερής (στατικής) συσκευής ανάγνωσης . Η ταχύτητα και η απόσταση ανάγνωσης είναι σημαντικά μεγαλύτερες (σε πραγματικές συνθήκες, ένα ζώο/δευτερόλεπτο) απ’ ό,τι εάν χρησιμοποιούνταν αντίστοιχη συσκευή χειρός. Οι σταθερές συσκευές ανάγνωσης συνδυάζονται συνήθως με την αυτοματοποίηση του ηλεκτρονικού συστήματος διαχείρισης. Ο εντοπισμός και ο διαχωρισμός των ζώων που δεν μπορούν να αναγνωσθούν ενδέχεται να απαιτούν κατάλληλες διαρθρωτικές εγκαταστάσεις (π.χ. αυτόματες πόρτες). Η εγκατάσταση συστημάτων δυναμικής ανάγνωσης απαιτεί χρόνο. Η κεραία μιας σταθερής συσκευής ανάγνωσης πρέπει να είναι ρυθμισμένη ώστε να καθιστά εφικτή τη βέλτιστη ανάγνωση των συσκευών αναγνώρισης. Ωστόσο, οι τελευταίες συσκευές ανάγνωσης διαθέτουν τη δυνατότητα αυτόματης ρύθμισης. Για τις συσκευές νέας γενιάς οι ανάμεικτες συνθήκες ανάγνωσης (διάφοροι τύποι συσκευών αναγνώρισης) δεν επηρεάζουν την αποτελεσματικότητα της ανάγνωσης. Τεχνικές λύσεις υπάρχουν. Οι σταθερές συσκευές ανάγνωσης μπορούν να μεταφέρονται και να εγκαθίστανται εύκολα σε διάφορα μέρη, χωρίς να απαιτείται ιδιαίτερη προσπάθεια.

Οι σταθερές συσκευές ανάγνωσης μπορούν εύκολα να συνδεθούν με κιβώτια μέτρησης βάρους ή εγκαταστάσεις (πόρτες) έτσι ώστε να διαχωρίζονται τα ζώα που μπορούν να αναγνωσθούν από τα ζώα που δεν μπορούν να αναγνωσθούν. Αποτελούν μια πρακτική λύση για τη διαχείριση μεγάλου αριθμού ζώων σε σύντομο χρονικό διάστημα. Οι σταθερές συσκευές ανάγνωσης, λόγω της τεχνικής περιπλοκότητάς τους, των διάφορων λειτουργιών που μπορούν να παρέχουν και της μεγαλύτερης αποδοτικότητάς τους, είναι πιο ακριβές από τις αντίστοιχες συσκευές χειρός. Η αγορά συσκευών ραδιοσυχνικής αναγνώρισης παρέχει επί του παρόντος στατικές συσκευές ανάγνωσης οι οποίες, παρά τον περίπλοκο σχεδιασμό τους, είναι φιλικές προς το χρήστη («σύνδεση και άμεση λειτουργία»).

2.2.3 Διαβίβαση δεδομένων από συσκευές ανάγνωσης σε συστήματα επεξεργασίας δεδομένων

Το σημαντικό όφελος της ηλεκτρονικής αναγνώρισης των ζώων είναι η ικανότητα ανάγνωσης των κωδικών αναγνώρισης των ζώων απευθείας από ένα σύστημα επεξεργασίας δεδομένων (π.χ. έκθεση για τις μετακινήσεις των ζώων, ή διαχείριση αγέλης). Ως εκ τούτου, αρκετά έργα περιλάμβαναν επίσης τη σύνδεση μεταξύ της συσκευής ανάγνωσης και του ηλεκτρονικού υπολογιστή/PDA, καθώς και τη διαβίβαση δεδομένων σε λογισμικό διαχείρισης ή ακόμα και σε κεντρική βάση δεδομένων.

Οι προγραμματιζόμενες συσκευές ανάγνωσης διαθέτουν μνήμη ικανή να αποθηκεύει τους κωδικούς των ζώων που αναγιγνώσκονται. Χάρη σε αυτή τη μνήμη, τα δεδομένα κάθε ζώου μπορούν, αργότερα, να διαβιβαστούν σε ηλεκτρονικό υπολογιστή. Σε περίπτωση δυναμικής ανάγνωσης, η ταυτόχρονη διαβίβαση δεδομένων από μια συσκευή ανάγνωσης στον ηλεκτρονικό υπολογιστή απαιτεί μόνιμη σύνδεση. Έχουν αναφερθεί θετικά αποτελέσματα με τη χρήση Bluetooth και Wi-Fi για αποστάσεις, ανάλογα με το ασύρματο πρωτόκολλο και το περιβάλλον σε περίπτωση που οι ενσύρματες λύσεις δεν είναι πρακτικές.

Η δημιουργία διεπαφής μεταξύ του λογισμικού στις προγραμματιζόμενες συσκευές ανάγνωσης και του λογισμικού για περαιτέρω επεξεργασία δεδομένων αναφέρθηκε ότι αποτελεί ζήτημα το οποίο πρέπει να εξεταστεί περισσότερο. Πρέπει να πραγματοποιηθούν εργασίες προγραμματισμού έτσι ώστε να προσαρμοστεί το διαθέσιμο λογισμικό για τη διαχείριση γεωργικών εκμεταλλεύσεων, προκειμένου να υπάρξει επικοινωνία με τις συσκευές ανάγνωσης καθώς και με τις κεντρικές βάσεις δεδομένων. Αυτό το πρόβλημα οφείλεται συχνά στο γεγονός ότι το λογισμικό για τη διαχείριση γεωργικών εκμεταλλεύσεων είναι ιδιόκτητο πρόγραμμα και, ως εκ τούτου, οποιαδήποτε προσαρμογή με σκοπό την ενσωμάτωση των πρόσθετων στοιχείων απαιτεί περαιτέρω εργασίες προγραμματισμού. Προς το παρόν, δεν υπάρχουν διεθνή ή ευρωπαϊκά πρότυπα για το μορφότυπο των δεδομένων εξόδου της συσκευής ανάγνωσης. Διεξάγονται ήδη τεχνικές συζητήσεις σε επίπεδο ISO.

2.2.4 Η προοπτική του τελικού χρήστη

Γεωργική εκμετάλλευση

Με την κατάλληλη κατάρτιση, η εφαρμογή ηλεκτρονικών και συμβατικών συσκευών αναγνώρισης είναι συγκρίσιμη. Οι συσκευές ανάγνωσης έχουν αποδείξει την πρακτικότητά τους και ο εξοπλισμός γεωργικών εκμεταλλεύσεων με συσκευές ανάγνωσης υψηλής ποιότητας είναι απλώς θέμα τιμής. Οι γεωργοί έχουν μεγαλύτερο κίνητρο να χρησιμοποιήσουν την τεχνολογία, εφόσον το σύστημα ραδιοσυχνικής αναγνώρισης είναι φιλικό προς το χρήστη και λαμβάνονται άμεσα οφέλη σε επίπεδο διαχείρισης (μείωση του κόστους, εξοικονόμηση χρόνου, εξάλειψη σφαλμάτων). Αυτό είναι πιθανότερο να συμβεί σε γεωργικές εκμεταλλεύσεις με συστήματα εντατικής διαχείρισης [π.χ. αίγες γαλακτοπαραγωγής, εκτροφείς ζώων με γενεαλογικό δένδρο (pedigree)], όπου τα δεδομένα για τις επιδόσεις κάθε ζώου (π.χ. παραγωγή γάλακτος, αποτελέσματα τοκετού) καταγράφονται τακτικά. Η ενσωμάτωση της αυτόματης ανάγνωσης στο λογισμικό για τις γεωργικές εκμεταλλεύσεις χρειάζεται μεγαλύτερη προσοχή από τους κατασκευαστές (RFID, λογισμικό για τις γεωργικές εκμεταλλεύσεις), βάσει προκαθορισμένων κριτηρίων. Η χρήση ηλεκτρονικής αναγνώρισης στις γεωργικές εκμεταλλεύσεις απαιτεί ένα βασικό επίπεδο τεχνικών γνώσεων και γνώσεων ηλεκτρονικού υπολογιστή . Η κατάλληλη κατάρτιση αναφέρθηκε ότι είναι σημαντικό στοιχείο για την εισαγωγή του συστήματος ηλεκτρονικής αναγνώρισης. Εάν ο κλάδος εκτροφής προβάτων χρησιμοποιεί σε μικρότερη κλίμακα τα συστήματα της τεχνολογίας της πληροφορίας απ’ ό,τι άλλοι γεωργικοί κλάδοι, πρέπει να εξεταστούν λύσεις για την υλοποίηση της ηλεκτρονικής αναγνώρισης από παρόχους υπηρεσιών για λογαριασμό των γεωργών (π.χ. οι μεταφορείς προβαίνουν στην ανάγνωση των κωδικών ζώων κατά τη φόρτωση και κοινοποιούν τις μετακινήσεις εξ ονόματος του κατόχου). Ειδικότερα όσον αφορά τις μικρότερες γεωργικές εκμεταλλεύσεις, η δυνατότητα κοινοποίησης των μετακινήσεων των ζώων χωρίς ηλεκτρονική ανάγνωση εξακολουθεί να υπάρχει, έτσι ώστε το κόστος που συνεπάγεται ο τεχνικός εξοπλισμός να μπορεί να περιορίζεται στο κόστος για τις συσκευές αναγνώρισης, χωρίς να μειώνονται τα οφέλη σε άλλους τομείς του κλάδου.

Αγορές/Κέντρα συγκέντρωσης

Η ηλεκτρονική αναγνώριση είναι ένας αποτελεσματικός τρόπος για να ιχνηλατούνται οι μετακινήσεις των ζώων μέσω των αγορών. Η δυνατότητα ομαδοποίησης ζώων από διαφορετικούς τόπους καταγωγής στις αγορές ώστε να πωληθούν σε ομοιογενείς παρτίδες θεωρήθηκε πλεονέκτημα της ηλεκτρονικής αναγνώρισης. Τουλάχιστον σε ορισμένα κράτη μέλη, οι αγορές χαρακτηρίζονται από εξαιρετικά υψηλές ροές ζώων (>2.000 ζώα δημοπρατούνται ανά ώρα). Το σύστημα ραδιοσυχνικής αναγνώρισης πρέπει να εξασφαλίζει τουλάχιστον την «ταχύτητα πώλησης» στον κύκλο δημοπρασίας. Εάν το σύστημα ανάγνωσης εγκατασταθεί προσεκτικά, μπορούν να προληφθούν οι περισσότεροι κίνδυνοι κακών επιδόσεων (παρεμβολές ηλεκτρομαγνητικών πεδίων, αντιμετώπιση των εξαιρέσεων). Οι τεχνικές απαιτήσεις για τον εξοπλισμό είναι πολύ υψηλές, γιατί η ελλιπής ανάγνωση και η ανικανότητα χειρισμού των ανωμαλιών θα πάγωναν τις συνήθεις δραστηριότητες της αγοράς. Κατά συνέπεια, ο εντοπισμός και η καταγραφή των ζώων που δεν έχουν αναγνωσθεί (π.χ. δεν υπάρχει ηλεκτρονική συσκευή αναγνώρισης ή δεν λειτουργεί) σε υψηλές ροές ζώων είναι καίριο στοιχείο που απαιτεί περαιτέρω εξέταση. Η ύπαρξη μεταλλικών κατασκευών, οι οποίες καθαρίζονται και απολυμαίνονται εύκολα, συνιστά μια ακόμα πρόκληση για την τεχνολογία ανάγνωσης στις αγορές και στα κέντρα συγκέντρωσης. Ο εξοπλισμός αυτών των χώρων με υψηλών επιδόσεων συστήματα δυναμικής ανάγνωσης απαιτεί πράγματι πολύ μεγαλύτερες επενδύσεις από εκείνες που είναι απαραίτητες για την οπτική ανάγνωση, η απόσβεση των οποίων εξαρτάται, σε μεγάλο βαθμό, από τη χρήση τους. Ωστόσο, σε σύγκριση με την οπτική ανάγνωση των ατομικών κωδικών των ζώων, η ηλεκτρονική αναγνώριση είναι εφικτή λύση που εξασφαλίζει την ατομική ιχνηλασιμότητα μέσω των αγορών.

Σφαγεία

Η καταγραφή των ατομικών κωδικών των ζώων εγγυάται την ιχνηλασιμότητα εντός της τροφικής αλυσίδας, παρέχοντας σαφή σύνδεση με το ιστορικό κάθε μεμονωμένου ζώου. Η ανάγνωση πριν από το σφαγείο και η ανάγνωση μετά το σφαγείο δοκιμάστηκαν σε αρκετά έργα· και οι δύο αποδείχθηκαν εφικτές. Οι συσκευές αναγνώρισης μπορούν να αναγνωστούν στο χώρο σταυλισμού [ώστε να επιβεβαιώνεται η παράδοση του/των ζώου(-ων) στην εκμετάλλευση], καθώς και στην αρχή της αλυσίδας σφαγής (ώστε να επιβεβαιώνεται η σφαγή) και στο τέλος της αλυσίδας σφαγής (ώστε να επιβεβαιώνεται η ανάκτηση των συσκευών αναγνώρισης). Όσον αφορά την αποτελεσματικότητα της ανάγνωσης, γίνεται σχετική αναφορά στην προηγούμενη παράγραφο. Η μη μηχανική ανάκτηση των συσκευών αναγνώρισης είναι εφικτή. Ωστόσο, η αυτόματη ανάκτηση των συσκευών αναγνώρισης απαιτεί περαιτέρω τεχνική πρόοδο. Για να εξασφαλιστεί η μοναδικότητα του κωδικού αναγνώρισης του ζώου, πρέπει να αποτρέπεται οποιαδήποτε δόλια δεύτερη χρήση των ηλεκτρονικών συσκευών αναγνώρισης.

2.3. Οικονομικές πτυχές

Η εκτίμηση του κόστους για τα 27 κράτη μέλη εξαρτάται από τον αριθμό των μικρών μηρυκαστικών που πρόκειται να σημανθούν με ηλεκτρονικές συσκευές αναγνώρισης, και από τον αριθμό των εκμεταλλεύσεων που πρόκειται να εξοπλιστούν με ηλεκτρονικές συσκευές ανάγνωσης και διατάξεις επεξεργασίας δεδομένων. Πέρα από τις τιμές του εξοπλισμού που χρησιμοποιήθηκε (π.χ. 1-2 € για τις ηλεκτρονικές συσκευές αναγνώρισης· συσκευές ανάγνωσης χειρός από λιγότερο από 200€· στατικές συσκευές ανάγνωσης από 1.000€), το συνολικό κόστος θα εξαρτάται από τον τρόπο με τον οποίο τα κράτη μέλη χρησιμοποιούν αρκετές παρεκκλίσεις στον κανονισμό (ΕΚ) αριθ. 21/2004 και από το ποσοστό των μικρών εκμεταλλεύσεων (π.χ. ερασιτεχνικές γεωργικές εκμεταλλεύσεις) που μπορούν να κοινοποιήσουν τους ατομικούς κωδικούς ζώων μετά την ανάγνωση με συσκευή χειρός.

Οι υπολογισμοί που πραγματοποιούνται από αρκετά κράτη μέλη και από το Κοινό Κέντρο Ερευνών της Επιτροπής έδειξαν ότι το κόστος για τις συσκευές ανάγνωσης και τον εξοπλισμό επεξεργασίας δεδομένων αποτελούν ουσιαστικό μέρος του συνολικού ετήσιου κόστους. Η σταδιακή εισαγωγή της ηλεκτρονικής αναγνώρισης, με την ηλεκτρονική σήμανση ως πρώτο βήμα και τη διασύνδεση των πληροφοριών σχετικά με τις μετακινήσεις με τους ατομικούς κωδικούς των ζώων ως δεύτερο βήμα, θα συνεπάγεται εξοικονόμηση δαπανών κατά την αρχική περίοδο.

Δεδομένου ότι η χειροκίνητη καταγραφή των ατομικών κωδικών των ζώων σε μεγάλα κοπάδια αιγοπροβάτων θα απαιτούσε σημαντικές δαπάνες σε ανθρώπινο δυναμικό, τα αυτόματα συστήματα ανάγνωσης μπορούν να συμβάλουν στην ελάττωση αυτών των προσπαθειών. Η ηλεκτρονική αναγνώριση, ως θεμελιώδες τμήμα της ατομικής ιχνηλασιμότητας, όχι μόνο περιορίζει τους κινδύνους αλλά μπορεί επίσης να παράσχει οφέλη αποτελεσματικότητας π.χ. στους τομείς της διαχείρισης γεωργικών εκμεταλλεύσεων, της εκτροφής ζώων, των επίσημων ελέγχων και της ασφάλειας των τροφίμων. Η πολύπλευρη χρήση των συστημάτων ηλεκτρονικής αναγνώρισης είναι ένα σημαντικό κίνητρο για τα εκτροφεία μικρών μηρυκαστικών και τους άλλους συναφείς κλάδους και, ως εκ τούτου, διευκολύνει την εφαρμογή. Κατά συνέπεια, τα «οφέλη στην ίδια την εκμετάλλευση» διαδραματίζουν καίριο ρόλο για τη γενική αποδοχή και την αποτελεσματική εισαγωγή της ηλεκτρονικής αναγνώρισης.

2.4. Μελλοντικές απαιτήσεις

Από τα αποτελέσματα των έργων των κρατών μελών προκύπτει ότι η ηλεκτρονική αναγνώριση των αιγοπροβάτων λειτουργεί σύμφωνα με ευρεία σειρά όρων παραγωγής. Μόνο σε ένα κράτος μέλος αναφέρθηκε ότι τα προβλήματα εντοπισμού, απομόνωσης και καταγραφής των ζώων που δεν είχαν αναγνωσθεί στο πλαίσιο υψηλών ροών ζώων αποτελούσαν περιοριστικό παράγοντα σε ακραίες περιπτώσεις. Πρόσφατες δοκιμές στα οικεία κράτη μέλη απέδειξαν ότι αυτά τα προβλήματα μπορούσαν να επιλυθούν.

Τα οφέλη της ηλεκτρονικής αναγνώρισης περιορίζονται εάν ο κωδικός του ζώου απλώς εμφανίζεται στη συσκευή ανάγνωσης και δεν εισάγεται στο λογισμικό για την έκθεση σχετικά με τις μετακινήσεις ζώων ή τη διαχείριση γεωργικών εκμεταλλεύσεων. Η έγκριση διεθνών προτύπων σχετικά με το μορφότυπο των δεδομένων και τη μορφή της επικοινωνίας θα λύσει τα περισσότερα προβλήματα της επί του παρόντος περιορισμένης διαθεσιμότητας πλήρως προσαρμοσμένων, ανοικτών λύσεων λογισμικού που να είναι συμβατές με τη συσκευή ανάγνωσης. Η πολλαπλή χρήση (π.χ. διαχείριση αγέλης, εκτροφή, καταχώριση επιδόσεων) της ηλεκτρονικής αναγνώρισης πέρα από τους αρχικούς υγειονομικούς σκοπούς της (έλεγχος των μετακινήσεων, εκρίζωση νόσων) θεωρείται σημαντικό κίνητρο για την ευρύτερη αποδοχή.

3. Συμπεράσματα

Ο κανονισμός (ΕΚ) αριθ. 21/2004 εισήγαγε την αρχή της ατομικής ιχνηλασιμότητας των αιγοπροβάτων, η οποία πρέπει να διατηρηθεί έτσι ώστε να ικανοποιηθούν οι ισχύουσες και οι μελλοντικές απαιτήσεις ενός συστήματος αναγνώρισης που αποβλέπει στην εξασφάλιση υψηλών προτύπων υγείας των ζώων και ασφάλειας των τροφίμων.

( Η ιχνηλασιμότητα των μετακινήσεων μεμονωμένων ζώων μέσω διαφόρων εκμεταλλεύσεων απαιτεί την καταγραφή των δεδομένων των μεμονωμένων ζώων για κάθε μετακίνηση. Τα ηλεκτρονικά συστήματα εξασφαλίζουν την αυτόματη ανάγνωση και την καταγραφή των δεδομένων των μεμονωμένων ζώων, ιδίως όσον αφορά τα μικρά μηρυκαστικά, τα οποία μετακινούνται συχνά σε μεγάλους αριθμούς και ενίοτε μέσω αγορών ή κέντρων συναρμολόγησης, όπου η σύνθεση των ομάδων αυτών μεταβάλλεται.

( Τα συστήματα ηλεκτρονικής ανάγνωσης είναι προαιρετικά όταν οι ατομικοί κωδικοί των ζώων μπορούν να αναγνωσθούν οπτικά και να καταγραφούν χειροκίνητα (π.χ. μικρές ομάδες ζώων) ή στην περίπτωση ομαδικής αναγνώρισης (π.χ. κωδικός της εκμετάλλευσης).

( Δεδομένων των διαφορετικών συνθηκών της διαχείρισης και του περιβάλλοντος στα κράτη μέλη, η κοινοτική νομοθεσία δεν πρέπει να προαγάγει κάποια από τις τεχνικές λύσεις. Η επιλογή εξοπλισμού για την ηλεκτρονική αναγνώριση σύμφωνα με τις ειδικές εθνικές ανάγκες είναι ζήτημα επικουρικότητας. Η κοινοτική νομοθεσία ορίζει ήδη τα βασικά τεχνικά πρότυπα. Η ευθύνη για την έγκριση των συσκευών ανήκει στις αρμόδιες αρχές των κρατών μελών, με σκοπό αυτές οι συσκευές να επιτρέπουν τον καθορισμό της ταυτότητας των ζώων που αποτελούν αντικείμενο εμπορίας μεταξύ των κρατών μελών. Ωστόσο, ο ρόλος της Επιτροπής είναι καθοριστικός για να εξασφαλιστεί ότι θα εφαρμόζονται κοινή προσέγγιση και συμφωνημένα πρότυπα σε όλη την Κοινότητα και για να παρέχεται υποστήριξη στα κράτη μέλη. Πρέπει να εξεταστεί η δυνατότητα δημιουργίας κοινοτικού εργαστηρίου αναφοράς.

( Τα κράτη μέλη, για να λάβουν υπόψη τις τεχνολογικές εξελίξεις και την πείρα που αποκτάται με ορισμένους τύπους συσκευών αναγνώρισης και για να ικανοποιήσουν τις ειδικές ανάγκες σε ορισμένους τομείς εφαρμογής, θα πρέπει επίσης να έχουν το δικαίωμα να εγκρίνουν νέους τύπους συσκευών αναγνώρισης (π.χ. ηλεκτρονικό σήμα στο μεσοκύνιο, ενέσιμους πομποδέκτες), με την προϋπόθεση ότι θα τηρείται η μέγιστη περίοδος σήμανσης, όπως προβλέπεται στον κανονισμό (ΕΚ) αριθ. 21/2004, και ότι κάθε τύπος συσκευής αναγνώρισης θα τηρείται εκτός της τροφικής αλυσίδας.

( Οι βασικοί τεχνικοί όροι για την αναγνώριση μικρών μηρυκαστικών στην εκμετάλλευση στην οποία γεννήθηκαν με ηλεκτρονικές συσκευές αναγνώρισης πληρούνται. Ωστόσο, για τον καθορισμό της ημερομηνίας υποχρεωτικής εισαγωγής του συστήματος ηλεκτρονικής ανάγνωσης θα πρέπει να ληφθεί υπόψη το χρονικό πλαίσιο που απαιτείται προκειμένου τα κράτη μέλη να διενεργούν τις απαραίτητες νομικές και οργανωτικές ρυθμίσεις πριν από την εν λόγω ημερομηνία.

( Η πείρα που έχει αποκτηθεί από την εφαρμογή της ηλεκτρονικής αναγνώρισης σε ορισμένα κράτη μέλη απέδειξε ότι σημαντικές επενδύσεις στην υψηλών επιδόσεων τεχνολογία ανάγνωσης σε διαφορετικά σημεία καθ' όλη την αλυσίδα παραγωγής είναι ουσιαστικές για τη λειτουργία του συστήματος.

( Η διαδοχική ηλεκτρονική σήμανση νεαρών ζώων στην εκμετάλλευση στην οποία γεννήθηκαν θα διαμορφώσει μια κατάσταση όπου η διαχείριση των ζώων με ή χωρίς ηλεκτρονικές συσκευές αναγνώρισης θα πρέπει να γίνεται σε όλα τα ζώα αυτά κατά τη διάρκεια μιας αρχικής περιόδου. Για το λόγο αυτό, υπάρχει η πρόθεση να αποσυνδεθεί η ημερομηνία από την οποία οι πληροφορίες σχετικά με τις μετακινήσεις θα πρέπει να περιέχουν ατομικούς κωδικούς ζώων [σημείο Γ.2 του παραρτήματος του κανονισμού (ΕΚ) αριθ. 21/2004] από την ημερομηνία που αναφέρεται στο άρθρο 9 παράγραφος 3 του κανονισμού (ΕΚ) αριθ. 21/2004.

( Για τους λόγους που προαναφέρθηκαν, στο στάδιο αυτό δεν θα είναι δυνατόν να δικαιολογηθεί πλήρως οποιαδήποτε απόφαση όσον αφορά την τελική ημερομηνία της υποχρεωτικής εισαγωγής της ηλεκτρονικής αναγνώρισης σε κοινοτικό επίπεδο. Ως εκ τούτου, συνιστάται να υπάρξει ευρύτερη συζήτηση μεταξύ των ενδιαφερομένων, ιδίως όσον αφορά τον οικονομικό αντίκτυπο που θα έχει η εισαγωγή της ατομικής ιχνηλασιμότητας και της ηλεκτρονικής αναγνώρισης προτού οριστεί τελική ημερομηνία στον κανονισμό (ΕΚ) αριθ. 21/2004. Η ημερομηνία αυτή πρέπει να οριστεί από την Επιτροπή στο πλαίσιο της διαδικασίας επιτροπολογίας και σύμφωνα με σαφείς όρους που θα προβλέπονται από το Συμβούλιο. Η Επιτροπή εξετάζει το ενδεχόμενο να ορίσει την εν λόγω ημερομηνία έως το 2008, με σκοπό την πιθανή εφαρμογή της ηλεκτρονικής αναγνώρισης σε όλα τα κράτη μέλη έως το τέλος του 2009. Ωστόσο, το νομικό πλαίσιο θα πρέπει να επιτρέπει στα κράτη μέλη να εφαρμόζουν την ηλεκτρονική αναγνώριση σύμφωνα με τις εθνικές ανάγκες τους και πριν από την τελική ημερομηνία που προβλέπεται στον κανονισμό (ΕΚ) αριθ. 21/2004. Αυτό θα διευκολύνει επίσης τη λήψη απόφασης, ύστερα από περίσκεψη, σχετικά με την τελική ημερομηνία της υποχρεωτικής εισαγωγής της ηλεκτρονικής αναγνώρισης σε κοινοτικό επίπεδο.

[1] ΕΕ L 355 της 5.12.1992, σ. 32. Οδηγία όπως τροποποιήθηκε τελευταία με τον κανονισμό (ΕΚ) αριθ. 21/2004 (ΕΕ L 5 της 9.1.2004, σ. 8).

[2] ΕΕ L 117 της 7.5.1997, σ. 1.

[3] ΕΕ L 204 της 11.8.2000, σ. 1.

[4] ΕΕ L 5 της 9.1.2004, σ. 8.

[5] ΕΕ L 401 της 30.12.2006, σ. 41.

[6] Ο Διεθνής Οργανισμός Τυποποίησης (ISO) έχει δημοσιεύσει πρότυπα σχετικά με θέματα που αφορούν την ραδιοσυχνική αναγνώριση (RFID) ζώων. Επίσης, η Διεθνής Επιτροπή Ελέγχου των Αποδόσεων των Ζώων (ICAR) κατάρτισε διαδικασίες με σκοπό την επαλήθευση της συμμόρφωσης ορισμένων συσκευών RFID με πρότυπα ISO. Οι διαδικασίες αυτές δημοσιεύθηκαν στην έκδοση της International Agreement on Recording Practices (Διεθνής συμφωνία για τις πρακτικές καταγραφής) που εγκρίθηκε από τη Γενική Συνέλευση της ICAR τον Ιούνιο του 2004.